ทาร์เก็ตฟันด์พาเหรดฟันกำไร
ทาร์เก็ตฟันด์ ยังเฮฮาไม่เลิก พาเหรดทำผลตอบแทนตามเป้า ไอเอ็นจี ใช้เวลา 1 เดือน 25 วัน กำไร 10% แอสเซท พลัส ได้ 20% ใน 7 เดือน
9 ม.ค. 2556

ทาร์เก็ตฟันด์ ยังเฮฮาไม่เลิก พาเหรดทำผลตอบแทนตามเป้า ไอเอ็นจี ใช้เวลา 1 เดือน 25 วัน กำไร 10% แอสเซท พลัส ได้ 20% ใน 7 เดือน
นายจุมพล สายมาลา ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ไอเอ็นจี (ประเทศไทย) กล่าวว่า กองทุนเปิดไอเอ็นจี ไทย ทริกเกอร์ 10% (7) ที่เปิดขายไปเมื่อเดือน พ.ย. สามารถสร้างผลตอบแทนได้ 10% ตามเป้าหมาย โดยใช้เวลา 1 เดือน 25 วันเท่านั้น
“ดัชนีหุ้นไทยปรับตัวเพิ่มขึ้น 35.69% มาอยู่ที่ระดับสูงที่สุดในรอบกว่า 16 ปี ซึ่งปัจจัยดังกล่าวช่วยสนับสนุนให้กองทุนในกลุ่มอิกวิตี ทริกเกอร์ ภายใต้การบริหารของ บลจ.ไอเอ็นจี สามารถสร้างผลตอบแทนได้ตามเป้าหมายที่วางไว้ โดยใช้ระยะเวลาไม่นาน” นายจุมพล กล่าว
นอกจากนี้ นายจุมพล ยังกล่าวอีกว่า บลจ.ไอเอ็นจี ยังคงมีมุมมองเชิงบวกต่อตลาดหุ้นไทย โดยปัจจัยสนับสนุนสำคัญมาจากการที่ตลาดหุ้นในเอเชียยังคงได้รับความสนใจจากนักลงทุนทั่วโลก จากสภาพคล่องทั่วโลกยังคงอยู่ในระดับสูง นอกจากนี้ การที่อัตราดอกเบี้ยทั่วโลกอยู่ในระดับต่ำ ส่งผลให้การลงทุนในหุ้นยังเป็นอีกทางเลือกที่ยังคงให้ผลตอบแทนที่สูงแก่นักลงทุน รวมถึงนโยบายกระตุ้นเศรษฐกิจของรัฐบาลที่ช่วยสนับสนุนการบริโภคภายในประเทศ จากการลงทุนในโครงการขนาดใหญ่ การลงทุนของภาคเอกชน และการบริโภคภายในประเทศ ด้วยนโยบายการลดภาษีเงินได้นิติบุคคล การปรับค่าจ้างขั้นต่ำ และการปรับโครงสร้างภาษีบุคคลธรรมดา
น.ส.จารุลักษณ์ เรืองสุวรรณ ผู้อำนวยการอาวุโส ฝ่ายการขายและการตลาด บลจ.แอสเซท พลัส กล่าวว่า กองทุนเปิดแอสเซทพลัสไพร์ม ที่กำหนดอายุโครงการ 18 เดือนนั้น สามารถทำกำไรได้ 20% ตามเป้าหมายได้ภายใน 7 เดือน 
ด้าน บลจ.กสิกรไทย เตรียมจ่ายปันผลกองทุนเปิดเค หุ้นทุน 1.05 บาทต่อหน่วย กองทุนเปิดรวงข้าวทวีผล 0.44 บาทต่อหน่วย และกองทุนเปิดเค สตราทีจิค ดีเฟ็นซีฟหุ้นระยะยาวปันผล 0.13 บาทต่อหน่วย โดยมีกำหนดจ่ายวันที่ 14 ม.ค. 2556 มูลค่ารวม 267.84 ล้านบาท